Sasol tuimel ná resultate uitgestel word | Netwerk24
Sasol tuimel ná resultate uitgestel word
Deur Hanlie Stadler 16 Augustus 2019 09:29
Sasol se aandeelprys het Vrydagoggend met byna 16% getuimel nadat die petrochemiese reus aangekondig het hy stel die uitreiking van sy jaarsyfers met 'n maand uit.
Sasol se aandeelprys is die laagste in 13 jaar. Foto: Getty Images
Sasol sou Maandag (19 Augustus) sy resultate vir die boekjaar tot einde Junie uitgereik het, maar gaan dit nou eers op 18 September uitreik.
Die vertraging hou verband met probleme by sy Lake Charles-projek in die VSA. Dis 'n etaankraker en aanleg vir die vervaardiging van laedigtheid-poliëtileen.
Sasol se aandeelprys het binne vyf minute ná die aankondiging tot so laag as R233,93 geval. Dit is die laagste in nagenoeg 13 jaar.
Die aandeel het teen 12:45 veld herwin, maar was steeds 7% laer vir die dag op R258,85.
Die maatskappy het in Mei aangekondig hy het 'n onafhanklike oorsig laat doen om te bepaal waarom die Lake Charles-aanleg duurder is en langer neem om te voltooi as beplan.
Volgens Vrydagoggend se Sens-verklaring is 'n voorlopige verslag op 14 Augustus aan die direksie oorhandig. "Die verslag bevat opmerkings wat dui op moontlike beheerswakhede by Lake Charles. Die bestuur en direksie sal sodanige beheerswakhede nagaan en identifiseer of enige verdere remediërende stappe vereis word."
Die maatskappy se ouditeure moet ook kyk of enige rekenkundige aanpassings weens die verslag gedoen moet word.
Die direksie sê hy bly vol vertroue dat die totale koste van Lake Charles nog dieselfde gaan wees as voorheen voorspel.
Die maatskappy het toe voorspel dat sy verdienste voor rente, belasting, waardevermindering en amortisasie (ebitda) vir die boekjaar met tussen 4% en 14% tot R51,5 miljard gaan daal.
"Dit is hoofsaaklik as gevolg van die negatiewe ebitda-bydrae deur die Lake Charles-projek en die invloed van sagter chemiese marges."
Die aanleg was teen einde Junie sowat 98% voltooi.
Verskeie projekleiers is vervang weens probleme met die Lake Charles-projek en Sasol het ook gesê hy oorweeg tugstappe.
Etienne Eloff van FNB Sekuriteite het in reaksie gesê hy glo die mark het oorreageer op die Sens-verklaring. Hy is veral optimisties omdat Sasol nie die koste van die Lake Charles-projek weer verhoog het nie en ook dat die etaankraker ná enkele tegniese haakplekke op dreef gekom het.
"Ons beleggingsaak vir Sasol bly ongeskonde... Ons glo die aandeel het stygpotensiaal, en vanoggend se reaksie was oordrewe."